Meddelelse i henhold til afsnit 12(2) i loven om telekommunikation af 1984 (Telecommunications Act 1984)

Forslag om ændring af alle tilladelser til operatører af offentlige teletjenester

(2002/C 33/10)

1. Generaldirektøren for telekommunikation ("direktøren") meddeler herved i overensstemmelse med afsnit 12(2) i loven om telekommunikation af 1984, ændret ved loven om elektronisk kommunikation af 2000 ("loven"), at han påtænker at foretage en ændring i alle de tilladelser, der i henhold til lovens afsnit 7 er udstedt i perioden fra 22. juni 1984 til 18. januar 2002 til bestemte personer, som ministeren i henhold til lovens afsnit 9 har udpeget som leverandører af offentlige teletjenester. I det følgende benævnes disse tilladelser samlet "teletilladelser".

2. Baggrunden for og konsekvensen af den foreslåede ændring skitseres i tillægget nedenfor. En detaljeret beskrivelse findes i høringsdokumentet fra juni 2001 med titlen "Use of automatic calling equipment review". Den fuldstændige tekst til den foreslåede ændring findes i bilag B til Oftels erklæring fra januar 2002. Begge dokumenter findes på Oftels netsted: http://www.oftel.gov.uk.

3. Ifølge lovens afsnit 12A(7) er en ændring deregulerende, hvis

a) virkningen af de vilkår, der ændres, er at pålægge en byrde på indehaveren af en tilladelse, der indeholder disse vilkår

b) ændringen fjerner eller reducerer byrden, uden at de nødvendige beskyttelsesforanstaltninger bortfalder, og

c) ændringen er af en sådan art, at den ikke stiller personer, der er indehaver af en tilladelse, som er udstedt til en bestemt person i henhold til lovens afsnit 7, urimelig ufordelagtigt i konkurrence med indehaveren af en tilladelse, der indeholder de ændrede vilkår.

4. Efter direktørens opfattelse er den foreslåede ændring i teletilladelsen deregulerende ifølge definitionen i afsnit 12A(7) af de grunde, der er anført i tillægget nedenfor.

5. Direktøren indkalder kommentarer til den foreslåede ændring i teletilladelserne. Interesserede har 28 dage, regnet fra offentliggørelsen af denne meddelelse, til at kommentere ændringen. Der bliver ingen yderligere mulighed for at kommentere de bemærkninger, der indgives i løbet af ovennævnte periode. I overensstemmelse med lovens afsnit 12(6 D) anses kommentarer til den foreslåede ændring kun som en indsigelse, hvis de ledsages af en skriftlig erklæring om, at de skal betragtes som sådan.

6. Bemærkninger eller indsigelser vedrørende den foreslåede ændring indsendes til Selina Chadha, Oftel, 50 Ludgate Hill, London, EC4M 7JJ (tlf. (44-207) 634 53 07, e-post: selina.chedha@oftel.gov.uk) senest den 18. februar 2002.

7. Fortrolige oplysninger skal være tydeligt mærket som sådan og fremsendes som et særskilt fortroligt bilag. Alle redegørelser og indsigelser, som Oftel modtager, bortset fra materiale, der er mærket som fortroligt, vil kunne beses i Oftels informationsafdeling (Research and Intelligence Unit) og vil eventuelt blive offentliggjort.

8. Ifølge afsnit 12(2) i loven skal direktøren behandle enhver redegørelse eller indsigelse vedrørende de foreslåede ændringer, der indgives på behørig vis, og som ikke trækkes tilbage. Alt afhængigt af resultatet af behandlingen foreslår direktøren at gennemføre ændringen så hurtigt, som det er praktisk muligt, efter at den lovmæssige høring er afsluttet.

9. Den fuldstændige tekst til de foreslåede ændringer og en komplet liste over de teletilladelser, der er berørt heraf, kan rekvireres fra Gabrielle Dakhama, Oftel, 50 Ludgate Hill, London, EC4M 7JJ (tlf. (44-207) 634 87 35, e-post: gabrielle.dakhama@oftel.gov.uk).

TILLÆG

1. Ordene "in writing" i vilkår 17.2(a) udgår.

2. I sin nuværende form forbyder vilkår 17 brugen af automatisk opkaldsudstyr, hvis det resulterende opkald består af optaget eller syntetisk tale, medmindre der er indhentet skriftligt samtykke fra modtageren af opkaldet.

3. Konsekvensen af ændringen er, at tilladelsesindehaverne ikke længere vil være forpligtet til at indhente skriftligt samtykke.

4. Efter direktørens opfattelse hæmmer kravet om skriftligt samtykke udviklingen og lanceringen af nye produkter og tjenester, der kan medføre fordele for forbrugerne. Da der forsat stilles krav om samtykke, vil forbrugerne stadig være beskyttet i tilstrækkelig grad. Ophævelsen af kravet om skriftligt samtykke vil betyde, at der kan tilbydes flere produkter og tjenester ved hjælp af automatisk opkaldsudstyr, og dermed vil forbrugerne kunne drage fordel af automatiske tjenester, hvis de ønsker det. Dette er i overensstemmelse med Oftels langsigtede strategi, der går ud på at holde reguleringen nede på det minimum, der er nødvendigt for at opnå det ønskede resultat.

5. Direktøren anser den aktuelle ændring for deregulerende af følgende årsager:

i) i sin nuværende form pålægger vilkår 17 tilladelsesindehaverne en byrde, idet det forbyder brugen af automatisk opkaldsudstyr, hvor det resulterende opkald består af optaget eller syntetisk tale, medmindre der er indhentet skriftligt samtykke fra modtageren af opkaldet

ii) den foreslåede ændring reducerer denne byrde, idet kravet om skriftligt samtykke bortfalder. Ændringen betyder ikke, at de nødvendige beskyttelsesforanstaltninger bortfalder, da der fortsat stilles krav om samtykke, om end ikke skriftligt, og dette giver en tilstrækkelig grad af forbrugerbeskyttelse, og

iii) ændringen vil ikke stille personer, der er indehaver af en tilladelse, som er udstedt til en bestemt person i henhold til lovens afsnit 7, urimelig ufordelagtigt, da den vil gælde for alle tilladelsesindehavere, der i henhold til lovens afsnit 9 er udpeget som leverandører af offentlige teletjenester.